ΚΑΝΟΝΙΣΜΟΣ (ΕΟΚ) αριθ. 313/79 ΤΗΣ ΕΠΙΤΡΟΠΗΣ της 19ης Φεβρουαρίου 1979 περί τροποποιήσεως του κανονισμού (ΕΟΚ) αριθ. 3389/73 "περί καθορισμού των διαδικασιών και των όρων πωλήσεως των κατεχομένων από τους οργανισμούς παρεμβάσεως καπνών"

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 727/70 του Συμβουλίου της 21ης Απριλίου 1970 "περί δημιουργίας κοινής οργανώσεως αγοράς στον τομέα του ακατέργαστου καπνού"(1), όπως ετροποποιήθη τελευταία από την πράξη προσχωρήσεως, και ιδίως το άρθρο 7 παράγραφος 4,

Εκτιμώντας:

ότι ο κανονισμός (ΕΟΚ) αριθ. 3389/73 της Επιτροπής(2), όπως τροποποιήθηκε τελευταία από τον κανονισμό (ΕΟΚ) αριθ. 489/77(3), προβλέπει τον καθορισμό ελάχιστης τιμής για κάθε παρτίδα καπνού που τίθεται σε διαγωνισμό-

ότι οι υφιστάμενες συμφωνίες μεταξύ της Κοινότητος και της Ελβετικής Συνομοσπονδίας και της Αυστριακής Δημοκρατίας επί της εφαρμογής της ρυθμίσεως που αφορά την κοινοτική διαμετακόμιση, καθιστούν δυνατή την έκδοση στην Ελβετία και την Αυστρία εγγράφων κοινοτικής διαμετακομίσεως- ότι ο καπνός που εξάγεται προς τις χώρες αυτές ή που μεταφέρεται μέσω αυτών για να φθάσει στη χώρα προορισμού, πρέπει να υποβληθεί σε ειδικά μέτρα για να αποφευχθεί η επαναεισαγωγή του σαν κοινοτικό προϊον-

ότι στην περίπτωση διαγωνισμού προς εξαγωγή, η ελάχιστη τιμή καθορίζεται σε συνάρτηση με τις τιμές της διεθνούς αγοράς- ότι ως εκ τούτου, δε χορηγείται επιστροφή κατά την εξαγωγή καπνού που αποκτήθηκε δια διαγωνισμού-

ότι κατ'αυτόν τον τρόπο εξαγόμενος καπνός, ευρίσκεται σε κατάσταση παρεμφερή εκείνης του καπνού που έτυχε επιστροφής κατά την εξαγωγή- ότι συνεπώς ένας τέτοιος καπνός δεν δύναται να επανεισαχθεί στην Κοινότητα σύμφωνα με τους όρους που καθορίζονται στο άρθρο 3 παράγραφος 1 του κανονισμού (ΕΟΚ) αριθ. 754/76 του Συμβουλίου της 26ης Μαρτίου 1976 "περί της εφαρμοστέας δασμολογικής μεταχειρίσεως των εμπορευμάτων που επιστρέφουν στο τελωνειακό έδαφος της Κοινότητος"(4)- ότι κατά συνέπεια στην περίπτωση μιας τέτοιας επανεισαγωγής θα πρέπει να προβλεφθεί η καταβολή ενός ποσού ίσου προς εκείνο της ασφαλείας με τη διευκρίνιση ότι το ποσό πρέπει να χρησιμοποιηθεί σύμφωνα με το άρθρο 2 του κανονισμού (ΕΟΚ) αριθ. 352/78 του Συμβουλίου(5), κατά τον ίδιο τρόπο, όπως το ποσό εκ καταπεσούσης ασφαλείας-

ότι τα καπνά που έχουν αποτελέσει αντικείμενο διαγωνισμού προς εξαγωγή, πρέπει να διέπονται από τις διατάξεις του κανονισμού (ΕΟΚ) αριθ. 1687/76 της Επιτροπής, της 30ης Ιουνίου 1976 "περί καθορισμού των κοινών κανόνων ελέγχου της χρησιμοποιήσεως και/ή του προορισμού των προϊόντων που προέρχονται από την παρέμβαση"(6), όπως ετροποποιήθη τελευταία από τον κανονισμό (ΕΟΚ) αριθ. 1665/78(7)-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Καπνού,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 3389/73 τροποποιείται ως ακολούθως:

1. Το κείμενο του άρθρου 7 αντικαθίσταται από το ακόλουθο κείμενο:

"Άρθρο 7

Η ασφάλεια που προβλέπεται στο άρθρο 5 αποδεσμεύεται μόνο αν:

α) η προσφορά δεν έγινε αποδεκτή-

β) ο υποβάλλων προσφορά δεν κηρύχθηκε ως ο υπέρ ού η κατακύρωση-

γ) ο υπέρ ού η κατακύρωση κατέβαλε το τίμημα στο οποίο έγινε η κατακύρωση και στην περίπτωση διαγωνισμού προς εξαγωγή, προσεκόμισε τις αποδείξεις που προβλέπονται από τον κανονισμό (ΕΟΚ) αριθ. 1687/76.

Επί πλέον, στην περίπτωση κατά την οποία η χώρα προορισμού είναι η Ελβετία ή η Αυστρία ή, αν το προϊόν διέρχεται από τις δύο αυτές χώρες για την άφιξη του στη χώρα προορισμού, η αποδέσμευση της ασφάλειας εξαρτάται από την απόδειξη της εισαγωγής του προϊόντος σε τρίτη χώρα, εκτός περιπτώσεως απωλείας κατά τη διάρκεια της μεταφοράς λόγω ανωτέρας βίας.

Η απόδειξη αυτή προσκομίζεται όπως και στην περίπτωση της επιστροφής κατά την εξαγωγή."

2. Το ακόλουθο άρθρο προστίθεται στον κανονισμό (ΕΟΚ) αριθ. 3389/73:

"Άρθρο 10α

1. Στην περίπτωση πωλήσεως για εξαγωγή, τα καπνά πρέπει να εξαχθούν εντός των επομένων τριάντα έξι μηνών από την ημερομηνία που καθορίζεται για την παραλαβή του καπνού που ετέθη υπό διαγωνισμό. Η προθεσμία αυτή δύναται να παραταθεί κατά τη διαδικασία που προβλέπεται στο άρθρο 17 του κανονισμού (ΕΟΚ) αριθ.727/70. Τα καπνά αυτά δεν απολαύουν δικαιώματος επιστροφής κατά την εξαγωγή, που προβλέπεται από το άρθρο 9 του κανονισμού (ΕΟΚ) αριθ.727/70.

2. Τα καπνά αυτά θεωρείται ότι ανταποκρίνονται στις διατάξεις του άρθρου 2 παράγραφος 1 στοιχείο β) του κανονισμού (ΕΟΚ) αριθ. 754/76 από τη στιγμή της συμπληρώσεως των τελωνειακών διατυπώσεων εξαγωγής. Αν εφαρμόζονται οι διατάξεις του άρθρου 2 παράγραφος 2 του εν λόγω κανονισμού, θα πρέπει να καταβληθεί ένα ποσό ίσο προς την ασφάλεια που προβλέπεται στο άρθρο 5 παράγραφος 1 του παρόντος κανονισμού. Το ποσό θεωρείται όπως το ποσό εκ καταπεσούσης ασφαλείας κατά την έννοια του άρθρου 2 του κανονισμού (ΕΟΚ) αριθ. 352/78."

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται επί των πωλήσεων δια διαγωνισμού των αποφασιζομένων μετά από αυτή την ημερομηνία.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 19 Φεβρουαρίου 1979.

Για την Επιτροπή

Finn GUNDELACH

Αντιπρόεδρος

(1) ΕΕ αριθ. N 94 της 28.4.1970, σ. 1.

(2) ΕΕ αριθ. N 345 της 15.12.1973, σ. 47.

(3) ΕΕ αριθ. N 65 της 11.3.1977, σ. 23.

(4) ΕΕ αριθ. N 89 της 2.4.1976, σ. 1.

(5) ΕΕ αριθ. N 50 της 22.2.1978, σ. 1.

(6) ΕΕ αριθ. N 190 της 14.7.1976, σ. 1.

(7) ΕΕ αριθ. N 192 της 15.7.1978, σ. 49.